મમ્મી અંદરથી જ મજબૂત છે. કદાચ અમુક અંશે સ્વભાવગત, અમુક અંશે ફૅમિલીની મર્યાદિત આવકને લીધે અને અમુક અંશે એણે લાઈફમાં જે અનુભવોમાંથી પસાર થવું પડ્યું એને લીધે. મમ્મીનો જન્મ થયો આગ્રામાં તાજમહેલની ધરતી પર. અને પછી મમ્મી એક વર્ષની હતી ત્યારે જ મારાં સ્વર્ગવાસી નાનાની આર્મીની જોબ ટ્રાન્સફરને કારણે 1960માં તેઓ હિલસ્ટેશનની મહારાણી ગણાતાં સિમલા ગયા. સિમલામાં તો બધાંએ ઊંચાનીચા ઢાળ જ ચઢ-ઉતર કરવાનાં હોય. કદાચ એટલે જ મમ્મી આટલાં ખડતલ છે. 1972 સુધી સિમલામાં રહીને મારા નાનાની જોબનાં છેલ્લા ત્રણ વર્ષ તેઓ દેહુરોડ પૂના નજીકની મિલિટરી છાવણીમાં રહ્યાં. 1975માં મમ્મીનું કુટુંબ મારા નાનાનાં બાપદાદાઓના ઘરમાં સુરતમાં સેટલ થયા. અહીં જ તેમણે કૉલેજમાં તેમનું બી.કોમ અને પછી બી.એડ. કર્યું. પછી એને સ્કૂલમાં જૉબ મળી ગઈ. એનાં લગ્ન 1984માં થયાં અને એ જ વર્ષે ત્રણ મહિના પછી મારા નાના ગુજરી ગયા. મને લાગે છે મમ્મીની આટલી જીવનકથા કહેવી જરૂરી હતી, એની જિંદગીને યોગ્ય રીતે સમજવા માટે.